SUID-AFRIKAANSE RADIOLIGA NUUS VIR SONDAG 2 AUGUSTUS 2026

Goeie môre en welkom by die weeklikse nuus uitsending van die Suid-Afrikaanse Radioliga, gelees deur ________________________ (jou naam, roepsein en QTH) namens ZS6SRL.

Die Suid-Afrikaanse Radioliga saai elke Sondag nuus bulletins uit in Afrikaans sowel as Engels om 08:15 en 08:30 Sentraal Afrika Tyd onderskeidelik op HF sowel as op verskeie BHF- en UHF-herhalers. Hierdie uitsendings word ook via Echolink en Allstar Node 53511 herlei deur Johan, ZS6JPL. Die oudio bulletins kan afgelaai word vanaf https://sarlnews.podbean.com/, terwyl die teks bulletins by https://mysarl.org.za/sarl-news/ afgelaai kan word.

In die nuus vandag:

ZS9YOTA VANDAG EN MÔRE OP DIE LUG

DIE AUGUSTUS RADIO ZS IS BESKIKBAAR OM TE LEES

en

VERANDERINGS AAN DIE RADIO-AMATEUR-EKSAMEN PROSEDURE

Bly ingeskakel vir meer inligting oor hierdie en ander interessante nuus items.

Ons begin hierdie bulletin met nuus oor 'n stil sleutel.

Dit is met leedwese dat ons aankondig dat die sleutel van Jack Olivier, ZS6JAC, op Dinsdag 10 Februarie 2026 stil geword het. Die Kantoor by die NARS is eers op 28 Julie 2026 in kennis gestel. Ons betuig ons innige meegevoel aan sy vrou, familie en vriende.

POUSE

Jy luister na 'n nuusuitsending deur die Suid-Afrikaanse Radioliga.

ZS9YOTA VANDAG EN MÔRE OP DIE LUG

Die Afrika Rover Moot het op Saterdag 1 Augustus begin en sal voortduur tot Saterdag 8 Augustus. Die Oos-Rand Amateurradioklub nooi jou uit om 'n QSO met ZS9YOTA of ZS6ERB te maak vandag, 2 Augustus en môre 3 Augustus om met die Rovers te gesels. Aktiwiteit sal op 40 meter, DMR TG907, Echolink op gekoppelde herhalers en moontlik op QO-100 wees. Om 'n afspraak te reël, kontak Stephen, ZS6SKY via WhatsApp op 067 654 1337.

DIE SARL HF-FOON KOMPETISIE VANMIDDAG

Die SARL HF-foon kompetisie begin die reeks HF-kompetisies en duur van 14:00 tot 17:00 UTC vandag, Sondag 2 Augustus 2026. Jy kan deelneem as 'n enkel-operateur enkel-radio – enkel-band stasie; 'n enkel-operateur enkel-radio - alle bande stasie; 'n multi-operateur – enkel-band stasie of 'n multi-operateur - alle bande stasies met 'n JD of Jeug oorlegsel vir elke kategorie. Individuele deelnemers en klubstasies word aangemoedig om deel te neem. Die uitruiling is 'n realistiese RS-verslag en 'n opeenvolgende reeksnommer wat by 001 begin.

Vir die HF-foon kompetisie is daar drie trofeë – vir die alle bande stasie wat die hoogste telling behaal, vir die enkel band stasie wat die hoogste telling behaal en vir die nuwe radioamateur (Oktober 2025 en Mei 2026 RAE) wat die hoogste telling behaal. Onthou daar is trofeë vir die JD en die jong radio amateur wat die hoogste telling in al drie kompetisies behaal. Raadpleeg die 2026 SARL-Kompetisiehandleiding voordat die kompetisie begin

OPDATERING OOR PICO-BALLONNE

ZS6SRC-37 het die aarde reeds drie keer omkring en bevind hom tans bo Australië. Na 36 dae het dit 127 654km afgelê en is tans die enigste aktiewe ZS-pico-ballon. Daar is vier dae gelede vir die laaste keer van ZS6SRC-84 gehoor, nadat dit 33 009km afgelê het. Dit was op die punt om Sentraal-Afrika binne te gaan toe daar laas van die ballon gehoor is. Die lansering van ZS6SRC-38 word vir Maandag 3 Augustus beplan. Dit is 'n spesiale toets ballon wat deur Windreiter geborg word. Dit is 1,93 m lank met 'n deursnee van 0,97 m. Die volume van die ballon omhulsel is 1089 liter. Daar word gehoop dat dit 'n hoogte van 17km sal bereik. Die opspoorder sal op die 10 m-band, kanaal 16, werk.

DIE AUGUSTUS RADIO ZS IS BESKIKBAAR OM TE LEES

Die Augustus 2026-uitgawe van Radio ZS is op Woensdag 29 Julie op mysarl opgelaai. Lees oor die Internasionale Vuurtoring/Ligskip-naweek op 15 en 16 Augustus, sowel as die 27ste IARU Streek 1 Algemene Konferensie wat in September in Wene, Oostenryk, gehou sal word. Daar is 'n skakel na die konferensie dokumente in die artikel. Ons besoek die Durnford-vuurtoring en gaan dan na die Suid-Kaap vir die Blandsdrif Radio-dag. 

In die Museum-kolom kyk ons na die SCR-300 WW2 Radio Rugsak: Die "Walkie Talkie" wat die oorlog gevorm het, ons kyk na antennas, beginnend met die Quagi rigstraler en die 5-Band, Lazy-L, Lineêr-Gelaaide, Ladderlyn-antenna. Lees oor die Leffell Skool Ruimte-ingenieurs-program, die M5Stack Brand band-toestande projek en die W4BOH Jakkals. Daar is soldeer wenke vir radio amateurs, voorkoming van omgekeerde polariteit, die oplossing van die USB-laaier probleem vir goed en meer in hierdie uitgawe.

DIE 27STE IARU STREEK 1 ALGEMENE KONFERENSIE

Die 27ste IARU Streek 1 Algemene Konferensie sal gehou word by die Austria Trend Parkhotel Schönbrunn in Wene, Oostenryk, van Saterdag 19 September tot Woensdag 23 September 2026. Die Konferensie sal 'n persoonlike vergadering wees met aanlyn stroming van die C3 en Volmag vergaderings. 

Die Konferensie dokumente is beskikbaar gestel op die konferensie webwerf https://conf.iaru-r1.org/documents/. met 'n skakel ook op mysarl.org.za onder Special Interest Groups. Die Dokumente is verdeel in die Konferensie-komitees - C2 Geloofsbriewe en Finansies, C3 Algemene Administratiewe en Organisatoriese, C4 HF, C5 BHF+, C7 EMC en C8 Jeug. Jy word uitgenooi om die dokumente af te laai en deur te gaan. Stuur asseblief jou kommentaar en voorstelle na secretary@arl.org.za. 

Die Komitees sal kyk na die uitbreiding van die 40m-frekwensie toekenning vir amateur radio in ITU-streke 1 en 3, besette bandwydte in die frekwensiegebied onder 30 MHz, die gebruik van die 23 cm-band in amateur radio, die UHF-spektrum situasie, die 23 cm-bandplan werkgroep-verslag, Spektrum beskerming, die Vestiging van Morsekode as 'n Ontasbare Erfenis, die Geharmoniseerde Amateur Radio Eksamen Sertifikaat en meer.

Jy luister na 'n nuusbulletin van die Suid-Afrikaanse Radioliga.

VERANDERINGS AAN DIE RADIO-AMATEUR-EKSAMEN PROSEDURE

Registrasie vir die 10 Oktober 2026 Radioamateur-eksamen (RAE) is nou oop. Let asseblief daarop dat 'n aantal belangrike veranderinge aan die eksamen- en lisensiëringsproses aangebring is. Vanaf die Oktober 2026 RAE sal kandidate verantwoordelik wees vir die registrasie op die OKOSA-webwerf en die indien van hul eie amateur radio lisensie-aansoeke.

Gevolglik is die eksamengelde verminder tot R500 vir die Klas A-eksamen en R450 vir die Klas B-eksamen. Kandidate wat die eksamen suksesvol slaag, sal nou die toepaslike OKOSA-aansoek- en lisensiegelde direk aan OKOSA betaal. Nadat die eksamenvraestelle gemerk is, sal suksesvolle kandidate wat ook die vereiste HF-assessering voltooi het, die nodige SARL-sertifikate ontvang. Hierdie sertifikate moet dan deur die kandidaat opgelaai word as deel van hul lisensie-aansoek op die OKOSA-webwerf. 

Kandidate wat die RAE slaag, sal ook een jaar se gratis lidmaatskap van die Suid-Afrikaanse Radioliga (SARL) ontvang sodra hulle die SARL van hul OKOSA-lisensienommer en toegekende roepsein voorsien het.

’n PowerPoint-aanbieding wat die OKOSA-registrasie- en amateur radio lisensie-aansoekproses verduidelik, sal binnekort beskikbaar gestel word. Aanbieders van RAE-opleidingskursusse word vriendelik versoek om kandidate met die OKOSA-registrasie- en lisensie-aansoekproses te help en, waar moontlik, ’n kort aanbieding oor hierdie prosedures as deel van hul kursus in te sluit.

SUKSES IN DIE OPSPOOR VAN ONWETTIGE GEBRUIK VAN AMATEUR RADIO FREKWENSIES

Lede van SARL HAMNET Gauteng het suksesvol onwettige kommersiële bedrywighede op amateur frekwensies aan die Oos-Rand opgespoor. Na weke van sein monitering en rigting vinding oor steuring wat Oos-Rand-herhalers beïnvloed, het SARL HAMNET-vrywilligers die bron tot 'n nywerheidsgebied in Germiston vernou.

Saam met 'n ondersoekbeampte van OKOSA is inspeksies en onderhoude op die perseel gevoer. 'n Kommersiële diensverskaffer is geïdentifiseer wat op die perseel werksaam is met nie goedgekeurde toerusting tussen 430 en 440 MHz. Hul ongelisensieerde uitsendings het ernstige steuring vir amateur herhalers  regoor Gauteng veroorsaak. As gevolg van voortgesette regsgedinge word verdere besonderhede tans weerhou.

Die SARL herinner alle luisteraars daaraan dat radiospektrum streng gereguleer word. Die aankoop of programmering van tweerigtingradio's sonder die korrekte OKOSA-lisensies of handelaars permitte is onwettig en strafbaar deur die wet. Ongelisensieerde invoere hou 'n ernstige risiko in vir wettige radiogebruikers en noodkommunikasie.

Die Liga betuig sy opregte dank aan OKOSA, SARL HAMNET Gauteng en alle vrywillige rigtingwysers vir hul toegewyde werk om ons amateur bande te beskerm.

HF VOORTPLANTINGSVOORSPELLING

Hannes Coetzee, ZS6BZP, berig dat lae tot gematigde sonaktiwiteitsvlakke vir die week verwag word. Tans is daar agt sonvlekgroepe met eenvoudige tot effens gevorderde magnetiese samestellings sigbaar. Daar is 'n hoë waarskynlikheid vir die voorkoms van C-klas sonfakkels, en 'n lae tot gematigde waarskynlikheid vir M-klas sonfakkels. Diegene wat hulle eie frekwensievoorspellings wil doen, kan 'n verwagte effektiewe sonvlektelling van 64 vir die week gebruik. Radio amateurs kan vroegaand goeie DX openinge op die 15 tot 30 m bande verwag. Besoek gerus die webtuiste spaceweather.sansa.org.za vir meer inligting.

Nou die dagboek van gebeure vir die volgende paar weke:

Vandag - ZS9YOTA aktief van die Africa Rover Moot en die SARL HF Foon kompetisie
3 Augustus - ZS9YOTA aktief van die Africa Rover Moot
9 Augustus - die SARL JD QSO Party, die SARL HF Digitale Kompetisie en Vrouedag
10 Augustus - Openbare vakansiedag
12 en 13 Augustus - die Perseïde-meteoorreën
15 en 16 Augustus - die Internasionale Vuurtoring-naweek, die SARL Jeug QSO Party en die Noord-Amerikaanse ESB QSO Party
19 Augustus - die SARL Woensdag 80 m Klub kompetisie

Om ons bulletin af te sluit, is hier 'n opsomming van ons hoof nuusberig:

Die Oos-Rand Amateurradioklub nooi jou uit om 'n QSO met ZS9YOTA of ZS6ERB te maak vandag, 2 Augustus en môre 3 Augustus om met die Rovers te gesels. Aktiwiteit sal op 40 meter, DMR TG907, Echolink op gekoppelde herhalers en moontlik op QO-100 wees. Om 'n afspraak te reël, kontak Stephen, ZS6SKY via WhatsApp op 067 654 1337.

Dit bring ons aan die einde van hierdie bulletin.

Ons nooi klubs en individue uit om nuusberigte van belang vir radioamateurs en kortgolfluisteraars in te dien, indien moontlik in beide Engels en Afrikaans, deur die nuusberig op te laai by https://mysarl.org.za/news-inbox/ of die items te stuur na news@sarl.org.za, nie later nie as die Vrydagoggend voor die bulletin datum.

Die weeklikse radioprogram Amateur Radio Today kan elke Sondagoggend om 10:00 SAT gehoor word. Die program kan landwyd op VHF- en UHF-herhalers gehoor word en word deur Louie, ZR4DJL, op die 7 115 kHz laer syband herlei.

In Kaapstad kan die uitsending om 10:30 SAT op die 145,700 MHz-herhaler gehoor word, met 'n EchoLink-herlei na ZS1DCC-R deur Dave, ZS1DFR.

In Bloemfontein kan luisteraars om 08:15 en 08:30 vir die SARL Nuus en weer om 10:00 SAT vir AR Today inskakel op die 145,7625 MHz-herhaler.

'n Heruitsending deur Andy, ZS6ADY, kan Maandagaande om 19:30 SAT op 3 620 kHz gehoor word.

Ons ontvang graag jou sein rapporte, kommentaar en voorstelle, stuur 'n e-pos aan artoday@sarl.org.za.
 
Jy het geluister na 'n nuus uitsending van die Suid-Afrikaanse Radioliga, geskryf deur Kevern Burger, ZR2BK en geproeflees deur Deon Erwin, ZR1X, en gelees deur ....................................

Van die Nuusspan, die beste wense vir die week vorentoe.

